Meddelelse fra EFTA-Tilsynsmyndigheden i henhold til artikel 4, stk. 1, litra a), i den retsakt, der henvises til i punkt 64a i bilag XIII til EØS-aftalen (Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet)

Indførelse af forpligtelse til offentlig tjeneste hvad angår ruteflyvning på ruten Røros-Oslo

(2001/C 85/05)

1. INDLEDNING

I medfør af artikel 4, stk.1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet (http://europa.eu.int/eur-lex/en/lif/dat/en_392R2408.html) har Norge besluttet at indføre forpligtelse til offentlig tjeneste pr. 1. juli 2001 hvad angår ruteflyvning på følgende rute:

Røros-Oslo

2. FORPLIGTELSEN TIL OFFENTLIG TJENESTE OMFATTER FØLGENDE

2.1. Hyppighed, pladskapacitet, rute og fartplaner

Kravene gælder året rundt. Forpligtelsen omfatter daglig flyvning i begge retninger, bortset fra lørdag.

Hyppighed

- Mindst 6 returflyvninger om ugen.

Pladskapacitet

- Der skal ugentligt tilbydes mindst 275 pladser i begge retninger.

- Hvis antallet af solgte pladser i perioden 1. januar-30. juni eller 1. august-30. november udgør over 70 % af det samlede antal tilbudte pladser, skal luftfartsselskabet øge pladskapaciteten i overensstemmelse med de bestemmelser, der er fastsat af Norges transport- og kommunikationsministerium, og som er angivet i bilaget til denne bekendtgørelse.

- Hvis antallet af solgte pladser i perioden 1. januar-30. juni eller 1. august-30. november udgør under 35 % af det samlede antal tilbudte pladser, kan luftfartsselskabet reducere pladskapaciteten i overensstemmelse med de bestemmelser, der er fastsat af Norges transport- og kommunikationsministerium, og som er angivet i bilaget til denne bekendtgørelse.

Rute

De krævede flyvninger skal være uden mellemlanding, hvis der anvendes et luftfartøj godkendt til under 100 passagerer. Hvis der anvendes luftfartøj godkendt til 100 passagerer eller derover, skal de krævede flyvninger være gennemgående med højst 1 mellemlanding.

Fartplaner

Der skal tages hensyn til det offentlige lufttransportbehov.

2.2. Billetpriser

- Basisprisen for en enkeltbillet (fuldt fleksibel) må i driftsperioden 1. juli 2000-31. marts 2002 ikke overstige 1445 NOK, eksklusive moms og afgift på flyvning af passagerer (http://www.toll.no/regelverk/avgiftsrundskriv/).

- Pr. 1. april 2002 kan maksimumspriserne reguleres pr. 1. april i overensstemmelse med forbrugerprisindekset for den tolvmåneders periode, der slutter den 15. februar samme år, offentliggjort af Norges Statistik (http://www.ssb.no).

- Luftfartsselskabet skal overholde de til enhver tid gældende aftaler om indenrigsflyvning og skal tilbyde de rabatter, som indgår i disse aftaler.

- Der skal tilbydes sociale rabatter i henhold til gældende praksis.

2.3. Kontinuitet

Antallet af flyvninger, der annulleres af årsager, som direkte kan tilskrives luftfartsselskabet, må ikke overskride 1,5 % af det planlagte antal flyvninger på årsbasis.

2.4. Samarbejdsaftaler

Efter en udbudsprocedure, der begrænser adgangen til ruten Røros-Oslo til et enkelt luftfartsselskab, gælder følgende betingelser:

Billetpriser

- Alle tilslutningsbilletpriser til/fra andre flyruter skal tilbydes på lige vilkår for alle luftfartsselskaber. Tilslutningsbilletpriser til/fra andre flyruter, som tilbudsgiveren opretholder driften af, er undtaget fra denne bestemmelse, forudsat at billetprisen udgør højst 40 % af den fuldt fleksible billetpris.

- Der kan hverken optjenes eller indløses bonuspoint fra bonusordninger.

Transferbetingelser

Alle de betingelser, der fastlægges af luftfartsselskabet i forbindelse med transfer af passagerer til eller fra andre luftfartsselskabers ruter, herunder tilslutningstider og gennemgående check-in af billetter og bagage, skal være objektive og ikke-diskriminerende.

3. Yderligere oplysninger fås ved henvendelse til: Ministry of Transport and Communications PO Box 8010 Dep N - 0030 Oslo Telefon (47) 22 24 82 41 Telefax (47) 22 24 95 72

Disse oplysninger findes også på Internettet:

http://www.odin.dep.no/sd/engelsk/aktuelt/tenders/index-b-n-a.html

BILAG

BILAG TIL INDFØRELSEN AF FORPLIGTELSE TIL OFFENTLIG TJENESTE HVAD ANGÅR RUTEFLYVNING PÅ RUTEN RØROS-OSLO

JUSTERING AF PRODUKTION/TILBUDTE PLADSER

PRODUKTIONSJUSTERINGSKLAUSUL

1. Formålet med produktionsjusteringsklausulen

Formålet med produktionsjusteringsklausulen er at sikre, at operatørens pladskapacitet/tilbud af pladser tilpasses ændringer i markedsefterspørgslen. Såfremt der sker en markant stigning i passagertallet, så det overstiger de nedenfor specificerede grænser for andelen af solgte pladser på et hvilket som helst tidspunkt (passagermængdefaktoren), skal operatøren øge antallet af tilbudte pladser. På samme måde kan operatøren reducere de tilbudte pladser, hvis der sker et markant fald i passagertallet. Se nærmere i punkt 3.

2. Perioder, hvor passagermængdefaktoren skal måles

Passagermængdefaktoren undersøges og fastsættes i perioderne fra og med 1. januar til og med 30. juni og fra og med 1. august til og med 30. november.

3. Betingelser for ændring af produktion/tilbudte pladser

3.1. Betingelser for forøgelse af produktion

3.1.1. Produktionen/antallet af tilbudte pladser skal øges, når den gennemsnitlige passagermængdefaktor på de enkelte ruter omfattet af forpligtelsen til offentlig tjeneste er over 70 %. Hvis den gennemsnitlige passagermængdefaktor på ovennævnte ruter overstiger 70 % i en hvilken som helst af de i punkt 2 anførte perioder, skal operatøren øge produktionen/antallet af tilbudte pladser med mindst 10 % på disse ruter, senest fra starten af den næstfølgende IATA-trafiksæson. Produktionen/antallet af tilbudte pladser skal øges, således at den gennemsnitlige passagermængdefaktor ikke overstiger 70 %.

3.1.2. Når produktionen/antallet af tilbudte siddepladser øges i henhold til ovenstående, kan den nye produktion, såfremt operatøren ønsker det, udføres med luftfartøj med mindre pladskapacitet end angivet i det oprindelige udbud.

3.2. Betingelser for reduktion af produktionen

3.2.1. Produktionen/antallet af tilbudte pladser kan reduceres, når den gennemsnitlige passagermængdefaktor på de enkelte ruter, der er omfattet af forpligtelsen til offentlig tjeneste, er under 35 %. Hvis den gennemsnitlige passagermængdefaktor på ovennævnte ruter ligger under 35 % i en hvilken som helst af de i punkt 2 anførte perioder, kan operatøren reducere produktionen/antallet af tilbudte pladser med højst 25 % på disse ruter fra første dag efter afslutningen af ovennævnte perioder.

3.2.2. På ruter med over to daglige flyvninger i hver retning skal en reduktion af produktionen i overensstemmelse med punkt 3.2.1 ske ved at begrænse antallet af flyvninger. Denne regel kan kun afviges, hvis operatøren anvender et luftfartøj med større pladskapacitet end det minimumskrav, der er angivet i indførelsen af forpligtelsen til offentlig tjeneste. I så fald kan operatøren anvende et mindre luftfartøj, dog ikke med mindre pladskapacitet end det minimumskrav, der er angivet i indførelsen af forpligtelsen til offentlig tjeneste.

3.2.3. På ruter med kun en eller to daglige flyvninger i hver retning kan en reduktion af antallet af tilbudte pladser kun ske ved anvendelse af luftfartøj med mindre pladskapacitet end angivet i indførelsen af forpligtelsen til offentlig tjeneste.

4. Procedurer for ændringer i produktionen

4.1. Norges transport- og kommunikationsministerium har i henhold til loven ansvar for godkendelsen af operatørens forslag til fartplaner, herunder ændringer i produktionen. Der henvises til Norges transport- og kommunikationsministeriums cirkulære N-8/97, som indgår i udbudsmaterialet.

4.2. Hvis produktionen skal øges i henhold til punkt 3.1, skal der indgås en fartplansaftale om den nye produktion/nye antal tilbudte pladser mellem operatøren og amtet (amterne) i dets (deres) egenskab af relevant administrativ enhed.

4.3. Hvis der skal tilbydes ny produktion i overensstemmelse med punkt 3.1, og der ikke kan opnås enighed mellem operatøren og amtet (amterne) i dets (deres) egenskab af relevant administrativ enhed i henhold til punkt 4.2, kan operatøren anmode om transport- og kommunikationsministeriets godkendelse i henhold til punkt 4.1 af en ny fartplan for den nye produktion/det nye antal tilbudte pladser. Dette betyder ikke, at operatøren kan anmode om godkendelse af en fartplan, der ikke indebærer den krævede forøgelse af produktionen. Der skal ligge vægtige årsager til grund for fartplaner for en ny produktion/et nyt antal tilbudte pladser, der adskiller sig fra de betingelser, som amtet (amterne) i dets (deres) egenskab af relevant administrativ enhed i henhold til punkt 4.2 kan tilslutte sig, for at ministeriet kan godkende operatørens forslag.

5. Uændret vederlag ved ændring af produktionen

5.1. Operatørens vederlag forbliver uændret, når produktionen øges i henhold til punkt 3.1.

5.2. Operatørens vederlag forbliver uændret, når produktionen reduceres i henhold til punt 3.2.